b'\n_START_ARTICLE_\nViiu Rebane\n_START_PARAGRAPH_\nViiu Rebane (30. juuni 1946 M\xc3\xb5isak\xc3\xbcla \xe2\x80\x93 3. veebruar 2019 Tallinn) oli eesti orienteeruja. _NEWLINE_Ta oli orienteerumisklubi Orion liige. Oli tuntud ka kui orienteerumis- ja liikumisharrastuse treener.\n_START_SECTION_\nHaridus\n_START_PARAGRAPH_\n1964. aastal l\xc3\xb5petas Viljandi 2. Keskkooli, aastal 1970 Tallinna Pol\xc3\xbctehnilise Instituudi \xc3\xbchiskondliku toitlustamise tehnoloogia ja organiseerimise erialal. 1975. aastal l\xc3\xb5petas Tallinna Pedagoogilise Instituudi.\n_START_SECTION_\nT\xc3\xb6\xc3\xb6\n_START_PARAGRAPH_\nT\xc3\xb6\xc3\xb6tas (orienteerumis)spordi valdkonnas. Aastail 1973\xe2\x80\x931980 t\xc3\xb6\xc3\xb6tas Viiu Rebane Vaida sovhoosis spordimetoodikuna, 1980\xe2\x80\x931983 Noorte Turistide Majas metoodikuna, 1983\xe2\x80\x931997 TPI/TT\xc3\x9c spordikeskuses treenerina, 1997\xe2\x80\x932001 Tallinna Kalevis juhtiva spetsialistina. Aastatel 2001\xe2\x80\x932007 t\xc3\xb6\xc3\xb6tas ta orienteerumisklubis Orion tegevdirektorina, aastatel 2007\xe2\x80\x932010 N\xc3\xb5mme Spordikeskuses spordiinstruktorina. Ta t\xc3\xb6\xc3\xb6tas ka TT\xc3\x9c-s \xc3\xb5ppej\xc3\xb5una.\n_START_SECTION_\nSporditegevus\n_START_PARAGRAPH_\nViiu Rebane v\xc3\xb5itis orienteerumise Eesti meistriv\xc3\xb5istlustel aastatel 1966\xe2\x80\x931986 kokku 20 kuld- (12 orienteerumisjooksus ja 8 suusaorienteerumises), 24 h\xc3\xb5be- ja 15 pronksmedalit._NEWLINE_Ta harrastas ka lauatennist ja matkamist._NEWLINE_Viiu Rebane arendas algajate orienteerumis\xc3\xb5pet, l\xc3\xb5i \xc3\xb5ppevideoid  ja oli \xc3\xbcks esimesi Eestis, kes v\xc3\xb5ttis kasutusele n\xc3\xb6\xc3\xb6riraja, mis toetab lapsi kaardi j\xc3\xa4rgi orienteerumisel._NEWLINE_Ta oli ka Eesti NSV Orienteerumisspordi F\xc3\xb6deratsiooni presiidiumi liige.'